Tlatah iki diwènèhi jeneng Bekonang amarga jaman mbiyen wanci Praja Majapait ana wong ngulandara sing jenengé Kyai Konang. Kyai Konang duwé sipat becik, andhap asor, lan seneng tetulung marang sesama. Nalika iku, Kyai Konang mlaku ing tlatah wetan kali Bengawan Solo banjur dhèwèké leren lan tetepungan karo masarakat asli désa. Pirang-pirang dina ing désa, Kyai Konang ngewangi tandur, angon raja kaya lan dodolan saengga nambah karaharjan wong-wong ing désa iku.